SA moontlik teen April deur tweede virusgolf(Argieffoto: Luca Sola/AFP) Suid-Afrika kan tot die einde van Januarie nog die kruin wat Covid-19-verwante sterftes betref, beleef voordat die aantal sterfgevalle en hospitaalopnames sal begin afneem. Statistieke vanaf die departement van gesondheid wys die aantal nuwe daaglikse gevalle is reeds aan die afneem in die land se vier grootste provinsies: die Wes-Kaap, Oos-Kaap, KwaZulu-Natal en Gauteng. Die aantal nuwe gevalle in Limpopo, Noordwes, Mpumalanga en Noord-Kaap neem nog toe. “Daar is lig in die tonnel,” meen Reint Dykema, kennisbestuurder by AfriForum Navorsingsinstituut. Piet Streicher, data-ontleder van die Suid-Afrikaanse organisasie Pandemic Data & Analytics, beter bekend as Panda, voorspel ook dat Suid-Afrika teen April heeltemal oor die tweede infeksiegolf sal wees. Dykema sê die aantal Covid-19-verwante sterfgevalle sal vir die volgende twee weke nog hoog bly, aangesien meer as 2 400 pasiënte tans met Covid-19 in die waakeenheid van hospitale behandel word. Meer as 1 300 van dié pasiënte is aan ventilators gekoppel. Dykema het Woensdag daarop gewys dat Covid-19-verwante sterftes in Gauteng en KZN in dié stadium nog toeneem, terwyl die Wes-Kaap en Oos-Kaap se sterftes reeds afgeneem het. Hy verwag dat die land se sterfgevalle teen die einde van die maand geleidelik sal begin daal. Streicher beaam dit. (Argieffoto: Go Nakamura/Getty Images/AFP) Volgens hom het Port Elizabeth in die Oos-Kaap reeds tussen 18 en 24 November sy piek bereik wat sterftes betref, terwyl Oos-Londen sy piek tussen 16 en 22 Desember beleef het. Kaapstad is byna oor sy piek nadat die Moederstad tussen 14 en 21 Januarie sy piek bereik het. Gauteng en KwaZulu-Natal sal na verwagting hul piek teen einde Januarie beleef. “Teen die einde van Januarie sal al vier groot provinsies na verwagting minder sterftes begin aanteken.” Dykema sê modulering dui daarop dat Suid-Afrika teen 1 Februarie gemiddeld 500 sterfgevalle per dag sal hê, teenoor die 560 sterfgevalle wat gedurende die piek van die virusgolf aangemeld is. Dié getal sal waarskynlik teen 14 Februarie tot ’n gemiddeld van 200 per dag kan daal. Streicher voorspel op sy beurt dat Suid-Afrika in April na verwagting daagliks minder as 100 sterfgevalle sal aanteken, minder as ’n vyfde van die getal gedurende die piek van die tweede golf. (Argieffoto Foto: Michele Spatari/AFP) Volgens Dykema het Suid-Afrika in geheel reeds teen Nuwejaar sy piek bereik wat betref die daaglikse aantal nuwe gevalle wat aangemeld is. Die Oos-Kaap, Wes-Kaap en KwaZulu-Natal se aktiewe gevalle is in dié stadium ook aan die afneem, hoewel Limpopo, Mpumalanga, Noordwes en Noord-Kaap se aktiewe gevalle steeds toeneem. Gauteng toon in dié stadium ’n sywaartse toename wat aktiewe gevalle betref. Dykema herinner egter daaraan dat die “yler bevolkte” provinsies ’n stadiger toename toon, vergeleke met provinsies met groot bevolkings. Is daar ’n moontlikheid van ’n derde golf? Dykema meen daar is ’n sterk moontlikheid vir ’n derde golf Covid-19-gevalle, waartydens nóg ’n mutasie van die koronavirus en die griepseisoen beslis ’n rol sal speel. Streicher sê daar is in dié stadium te min inligting beskikbaar om die tyd en grootte van ’n derde golf te bevestig. “Die patroon is gewoonlik dat latere golwe kleiner word, ná een of twee groot golwe, terwyl die virus aansteekliker, maar nie dodeliker word nie.”